Title: พระราชบัญญัติจัดตั้งศาลแพ่งตลิ่งชัน ศาลแพ่งพระโขนง ศาลแพ่งมีนบุรี ศาลอาญาตลิ่งชัน ศาลอาญาพระโขนง และศาลอาญามีนบุรี พ.ศ. 2562

พระราชบัญญัติ
จัดตั้งศาลแพ่งตลิ่งชัน
ศาลแพ่งพระโขนง ศาลแพ่งมีนบุรี ศาลอาญาตลิ่งชัน
ศาลอาญาพระโขนง
และศาลอาญามีนบุรี
พ.ศ. ๒๕๖๒

สมเด็จพระเจ้าอยู่หัวมหาวชิราลงกรณ
บดินทรเทพยวรางกูร
ให้ไว้
ณ วันที่ ๑๗ มีนาคม พ.ศ. ๒๕๖๒
เป็นปีที่
๔ ในรัชกาลปัจจุบัน

สมเด็จพระเจ้าอยู่หัวมหาวชิราลงกรณ
บดินทรเทพยวรางกูร มีพระราชโองการโปรดเกล้าฯ ให้ประกาศว่า

โดยที่เป็นการสมควรจัดตั้งศาลแพ่งตลิ่งชัน
ศาลแพ่งพระโขนง ศาลแพ่งมีนบุรี ศาลอาญาตลิ่งชัน ศาลอาญาพระโขนง
และศาลอาญามีนบุรี

จึงทรงพระกรุณาโปรดเกล้าฯ ให้ตราพระราชบัญญัติขึ้นไว้โดยคำแนะนำและยินยอมของสภานิติบัญญัติแห่งชาติทำหน้าที่รัฐสภา
ดังต่อไปนี้

มาตรา
๑  พระราชบัญญัตินี้เรียกว่า
พระราชบัญญัติจัดตั้งศาลแพ่งตลิ่งชัน
ศาลแพ่งพระโขนง ศาลแพ่งมีนบุรี ศาลอาญาตลิ่งชัน ศาลอาญาพระโขนง
และศาลอาญามีนบุรี พ.ศ. ๒๕๖๒

มาตรา ๒[๑]  พระราชบัญญัตินี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓  ให้จัดตั้ง
(๑) ศาลแพ่งขึ้นในกรุงเทพมหานคร
เรียกว่า ศาลแพ่งตลิ่งชัน ศาลแพ่งพระโขนง และ ศาลแพ่งมีนบุรี
(๒) ศาลอาญาขึ้นในกรุงเทพมหานคร
เรียกว่า ศาลอาญาตลิ่งชัน ศาลอาญาพระโขนง และ ศาลอาญามีนบุรี
ศาลแพ่งและศาลอาญาตามวรรคหนึ่งจะจัดตั้งในเขตใดของกรุงเทพมหานครและจะเปิดทำการเมื่อใด
ให้ประกาศโดยพระราชกฤษฎีกา

มาตรา ๔  ให้ศาลแพ่งตลิ่งชัน ศาลแพ่งพระโขนง
และศาลแพ่งมีนบุรี เป็นศาลชั้นต้นตามพระธรรมนูญศาลยุติธรรม
มีอำนาจพิจารณาพิพากษาคดีแพ่งทั้งปวงที่มิได้อยู่ในอำนาจศาลยุติธรรมอื่น
ให้ศาลอาญาตลิ่งชัน ศาลอาญาพระโขนง และศาลอาญามีนบุรี
เป็นศาลชั้นต้นตามพระธรรมนูญศาลยุติธรรม มีอำนาจพิจารณาพิพากษาคดีอาญาทั้งปวงที่มิได้อยู่ในอำนาจศาลยุติธรรมอื่น

มาตรา ๕  ศาลแพ่งตลิ่งชันและศาลอาญาตลิ่งชันมีเขตตลอดท้องที่ของเขตตลิ่งชัน
เขตทวีวัฒนา เขตบางกอกน้อย เขตบางกอกใหญ่ เขตบางพลัด และเขตหนองแขม กรุงเทพมหานคร

มาตรา
๖  ศาลแพ่งพระโขนงและศาลอาญาพระโขนงมีเขตตลอดท้องที่ของเขตบางนา เขตประเวศ เขตพระโขนง และเขตสวนหลวง กรุงเทพมหานคร

มาตรา
๗  ศาลแพ่งมีนบุรีและศาลอาญามีนบุรีมีเขตตลอดท้องที่ของเขตคลองสามวา เขตคันนายาว เขตบางเขนเฉพาะแขวงท่าแร้ง เขตมีนบุรี เขตลาดกระบัง
เขตลาดพร้าวเฉพาะแขวงจรเข้บัว เขตสะพานสูง เขตสายไหมเฉพาะแขวงสายไหมและแขวงออเงิน
และเขตหนองจอก กรุงเทพมหานคร

มาตรา ๘  ในระหว่างที่ศาลแพ่งตลิ่งชันและศาลอาญาตลิ่งชันยังไม่ได้เปิดทำการตามมาตรา
๓ วรรคสอง ให้ศาลจังหวัดตลิ่งชันยังคงมีอำนาจพิจารณาพิพากษาคดีแพ่งและคดีอาญาในเขตท้องที่ตามมาตรา ๕ อยู่ต่อไป และเมื่อเปิดทำการศาลแพ่งตลิ่งชันและศาลอาญาตลิ่งชันแล้ว
ให้ยุบเลิกศาลจังหวัดตลิ่งชัน
ในระหว่างที่ศาลแพ่งพระโขนงและศาลอาญาพระโขนงยังไม่ได้เปิดทำการตามมาตรา ๓ วรรคสอง ให้ศาลจังหวัดพระโขนงยังคงมีอำนาจพิจารณาพิพากษาคดีแพ่งและคดีอาญาในเขตท้องที่ตามมาตรา
๖ อยู่ต่อไป และเมื่อเปิดทำการศาลแพ่งพระโขนงและศาลอาญาพระโขนงแล้ว
ให้ยุบเลิกศาลจังหวัดพระโขนง
ในระหว่างที่ศาลแพ่งมีนบุรีและศาลอาญามีนบุรียังไม่ได้เปิดทำการตามมาตรา
๓ วรรคสอง ให้ศาลจังหวัดมีนบุรียังคงมีอำนาจพิจารณาพิพากษาคดีแพ่งและคดีอาญาในเขตท้องที่ตามมาตรา
๗ อยู่ต่อไป และเมื่อเปิดทำการศาลแพ่งมีนบุรีและศาลอาญามีนบุรีแล้ว
ให้ยุบเลิกศาลจังหวัดมีนบุรี

มาตรา ๙  เมื่อมีการเปิดทำการศาลแพ่งตลิ่งชัน
ศาลแพ่งพระโขนง ศาลแพ่งมีนบุรี ศาลอาญาตลิ่งชัน ศาลอาญาพระโขนง และศาลอาญามีนบุรี
ให้โอนบรรดาคดีของศาลจังหวัดตลิ่งชัน ศาลจังหวัดพระโขนง และศาลจังหวัดมีนบุรี
ไปยังศาลแพ่งตลิ่งชัน ศาลแพ่งพระโขนง ศาลแพ่งมีนบุรี ศาลอาญาตลิ่งชัน ศาลอาญาพระโขนง และศาลอาญามีนบุรี แล้วแต่กรณี
และให้ศาลที่รับโอนคดีมีอำนาจพิจารณาพิพากษาต่อไป
รวมทั้งให้ถือว่าบรรดากระบวนพิจารณาที่ศาลที่โอนคดีได้ดำเนินการไว้ก่อนวันเปิดทำการเป็นกระบวนพิจารณาของศาลที่รับโอนคดีนั้นด้วย

มาตรา ๑๐  ให้นำวิธีพิจารณาความอาญาตามบทบัญญัติแห่งกฎหมายว่าด้วยการจัดตั้งศาลแขวงและวิธีพิจารณาความอาญาในศาลแขวงมาใช้บังคับในศาลอาญาตลิ่งชัน
ศาลอาญาพระโขนง และศาลอาญามีนบุรี สำหรับคดีอาญาที่มีอัตราโทษอย่างสูงตามที่กฎหมายกำหนดไว้ให้จำคุกไม่เกินสามปี
หรือปรับไม่เกินหกหมื่นบาท หรือทั้งจำทั้งปรับ

มาตรา ๑๑  บรรดาบทบัญญัติแห่งกฎหมาย
กฎ ข้อกำหนด ข้อบังคับ ระเบียบ ประกาศ คำสั่ง
หรือมติในเรื่องใดที่มีอยู่ในวันก่อนวันเปิดทำการศาลตามมาตรา ๓ วรรคสอง
ที่อ้างถึงศาลจังหวัดตลิ่งชัน ศาลจังหวัดพระโขนง หรือศาลจังหวัดมีนบุรี
ให้ถือว่ากฎหมาย กฎ ข้อกำหนด ข้อบังคับ ระเบียบ
ประกาศ คำสั่ง หรือมติในเรื่องนั้น อ้างถึงศาลแพ่งตลิ่งชัน ศาลแพ่งพระโขนง ศาลแพ่งมีนบุรี
ศาลอาญาตลิ่งชัน ศาลอาญาพระโขนง หรือศาลอาญามีนบุรี ตามพระราชบัญญัตินี้ แล้วแต่กรณี

มาตรา ๑๒  ให้ประธานศาลฎีการักษาการตามพระราชบัญญัตินี้

ผู้รับสนองพระราชโองการ
พลเอก ประยุทธ์  จันทร์โอชา
นายกรัฐมนตรี

หมายเหตุ :- เหตุผลในการประกาศใช้พระราชบัญญัติฉบับนี้ คือ
โดยที่ปัจจุบันศาลจังหวัดตลิ่งชัน ศาลจังหวัดพระโขนง
และศาลจังหวัดมีนบุรี มีสถิติคดีรับใหม่จำนวนมาก และเมื่อพิจารณาเฉพาะคดีที่อยู่ในอำนาจของศาลจังหวัดปรากฏว่ามีปริมาณคดีรับใหม่เทียบเท่าหรือใกล้เคียงกับปริมาณคดีรับใหม่ของศาลแพ่ง ศาลแพ่งกรุงเทพใต้
ศาลแพ่งธนบุรี ศาลอาญา ศาลอาญากรุงเทพใต้
และศาลอาญาธนบุรี ซึ่งตั้งอยู่ในเขตกรุงเทพมหานคร  ดังนั้น
เพื่อให้การบริหารราชการศาลยุติธรรมเหมาะสมกับปริมาณคดีและมีผู้พิพากษาที่มีอาวุโสในระดับเดียวกันเป็นผู้พิจารณาพิพากษาคดี
และเพื่อให้การพิจารณาพิพากษาคดีเกิดความเป็นเอกภาพและส่งเสริมให้กระบวนการยุติธรรมมีความรวดเร็วและมีประสิทธิภาพมากยิ่งขึ้น
สมควรแยกประเภทคดีแพ่ง คดีอาญา และคดีที่อยู่ในอำนาจพิจารณาพิพากษาของศาลแขวง
ออกจากกัน โดยจัดตั้งศาลชั้นต้นขึ้นใหม่ให้มีฐานะเทียบเท่าศาลแพ่ง ศาลแพ่งกรุงเทพใต้
ศาลแพ่งธนบุรี ศาลอาญา ศาลอาญากรุงเทพใต้ และศาลอาญาธนบุรี และโดยที่มาตรา ๑๘๙
วรรคหนึ่ง
ของรัฐธรรมนูญแห่งราชอาณาจักรไทยบัญญัติว่าบรรดาศาลทั้งหลายจะตั้งขึ้นได้แต่โดยพระราชบัญญัติ
 จึงจำเป็นต้องตราพระราชบัญญัตินี้

พิไลภรณ์/จัดทำ
๒๑
มีนาคม ๒๕๖๒
พิวัฒน์/ตรวจ
๒๒
มีนาคม ๒๕๖๒

[๑] ราชกิจจานุเบกษา เล่ม ๑๓๖/ตอนที่
๓๔ ก/หน้า ๗/๒๐ มีนาคม ๒๕๖๒